b'\n_START_ARTICLE_\nLeimuapollo\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLeimuapollo on valkoinen perhonen, jonka hieman l\xc3\xa4pikuultavia siipi\xc3\xa4 himment\xc3\xa4\xc3\xa4 musta kehn\xc3\xa4. Etusiiven etureunassa on rivi nelikulmaisia tummia laikkuja ja k\xc3\xa4rjess\xc3\xa4 on l\xc3\xa4pin\xc3\xa4kyv\xc3\xa4 alue. Useista muista apollolajeista poiketen siiviss\xc3\xa4 ei ole lainkaan punaista v\xc3\xa4ri\xc3\xa4, vaan takasiipien takareunassa on koiraalla rivi keltaisia t\xc3\xa4pli\xc3\xa4, jotka muodostavat naaraan siiviss\xc3\xa4 laajat keltaiset laikut. Takasiipi\xc3\xa4 reunustavissa mustissa t\xc3\xa4pliss\xc3\xa4 on siniset keskustat.\n_START_SECTION_\nLevinneisyys ja lentoaika\n_START_PARAGRAPH_\nLeimuapollo el\xc3\xa4\xc3\xa4 Hinduku\xc5\xa1- ja Pamirvuoristojen alueella Afganistanissa ja Tad\xc5\xbeikistanissa. Perhonen lent\xc3\xa4\xc3\xa4 hein\xc3\xa4kuun lopulta elokuulle.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nPerhonen el\xc3\xa4\xc3\xa4 korkealla vuoristossa ja tyypillisen\xc3\xa4 elinymp\xc3\xa4rist\xc3\xb6n\xc3\xa4 ovat kalliot ja kivikkoiset rinteet. Afganistanissa sen on tiedetty el\xc3\xa4v\xc3\xa4n jyrkk\xc3\xa4rinteisiss\xc3\xa4, kapeissa laaksoissa 2\xc2\xa0800\xe2\x80\x934\xc2\xa0000 metrin korkeudella merenpinnasta. Elinpaikkojen talvet ovat kylmi\xc3\xa4 ja lumisia samalla kun kes\xc3\xa4t ovat kuumia ja kuivia. Niiden kasvillisuus on karua, piikik\xc3\xa4st\xc3\xa4 tai mehikasveja. Runsain laji on 3\xc2\xa0200\xe2\x80\x933\xc2\xa0400 metrin korkeudella. Koiraat lent\xc3\xa4v\xc3\xa4t reilun metrin korkeudella etenkin kello 9 ja 15 v\xc3\xa4lisen\xc3\xa4 aikana. Naaraat lent\xc3\xa4v\xc3\xa4t kivikossa ravintokasvien ymp\xc3\xa4rill\xc3\xa4 ja vierailevat ohdakkeiden kukilla. Ne my\xc3\xb6s laskeutuvat kiville, mutta nousevat lentoon pienest\xc3\xa4kin h\xc3\xa4iri\xc3\xb6st\xc3\xa4. Naaras munii kivikkoon, josta toukat hankkiutuvat ravintokasvien luokse._NEWLINE_Karussa maastossa vuohien ja lampaiden kasvatus saattaa vaarantaa toukan ravintokasvien s\xc3\xa4ilymisen.\n_START_SECTION_\nRavintokasvi\n_START_PARAGRAPH_\nToukan ravintokasveja ovat Corydalis fimbrillifera sek\xc3\xa4 Corydalis onobrychis'